b'\n_START_ARTICLE_\nM\xc3\xb8lleh\xc3\xb8j\n_START_PARAGRAPH_\nM\xc3\xb8lleh\xc3\xb8j er Danmarks h\xc3\xb8jeste naturlige jordpunkt. M\xc3\xb8lleh\xc3\xb8j er 170,86 meter h\xc3\xb8j (DVR90), og ligger i Ejer Bjerge i Skanderborg Kommune t\xc3\xa6t ved Ejer Bavneh\xc3\xb8j. Toppen af M\xc3\xb8lleh\xc3\xb8j er markeret af en m\xc3\xb8llesten, et levn fra Ejer m\xc3\xb8lle, en hollandsk vindm\xc3\xb8lle, der stod p\xc3\xa5 M\xc3\xb8lleh\xc3\xb8j fra 1838 til 1917. M\xc3\xb8llen havde otte sider og et l\xc3\xb8gformet tag._NEWLINE_H\xc3\xb8jen blev f\xc3\xb8rst alment kendt i februar 2005, da nye opm\xc3\xa5linger p\xc3\xa5viste, at den er det h\xc3\xb8jeste punkt. Indtil da havde man troet, at enten Yding Skovh\xc3\xb8j i Horsens Kommune eller Ejer Bavneh\xc3\xb8j var Danmarks h\xc3\xb8jeste punkt. Disse 2 h\xc3\xb8jdepunkters naturlige h\xc3\xb8jde er imidlertid henholdsvis 9 og 51 cm lavere end M\xc3\xb8lleh\xc3\xb8j._NEWLINE_I samme omr\xc3\xa5de er der dog hele 5 menneskeskabte gravh\xc3\xb8je fra bronzealderen, som er h\xc3\xb8jere end M\xc3\xb8lleh\xc3\xb8j. Den h\xc3\xb8jest beliggende af disse er gravh\xc3\xb8jen Yding Skovh\xc3\xb8j i Yding Skov med 172,52 m.'